Vysoký rast rozvíjajúcich sa regiónov východnej Európy garantuje najlepšie výnosy realitných investícií. Vyplýva to zo štúdie "Emerging Trends in Real Estate Europe 2008," ktorú vypracoval Urban Land Institute a PricewaterhouseCoopers. Rebríčku Top 10 európskych metropolí kraľuje Moskva:
- Moskva
- Istanbul
- Hamburg
- Mníchov
- Paríž
- Lyon
- Frankfurt
- Štokholm
- Berlín
- Helsinki
Moskva síce získala najlepšie hodnotenie návratnosti investícií, ale zároveň je to mesto s najvyšším rizikom: "V Moskve je rovnako vysoké riziko aj návratnosť investícií," tvrdí pre Bloomberg Adam Caskey z LaSalle Investment Management v New Yorku. Riziko vidí najmä v politickej situácii a korupcii, ale je presvedčený, že výhody prevažujú. V Moskve sa odporúča investovať do všetkých typov nehnuteľností, predovšetkým do kancelárskych a obchodných priestorov.
Turecko zažíva éru vysokého ekonomického rastu, čo stimuluje spotrebiteľský dopyt a vyššie nároky tureckých firiem na nehnuteľnosti. Istanbul sa tak dostal na druhé miesto.
Prvýkrát v histórii prieskumu vypadol z Top10 európskych miest Londýn. Správa to vysvetľuje tým, že "stále zostáva jedným z najlepších trhov, ale je príliš drahý na nové akvizície."
Pozíciu si zhoršil aj Paríž – minulý rok bol pre realitné investície najatraktívnejšou lokalitou. Dnes skončil na piatom mieste. Naopak, polepšili si nemecké mestá Hamburg, Mníchov, Berlín. Frankfurt sa z minuloročného 27. miesta dostal na 7. miesto. Podľa expertov to dokazuje, že stará Európa má dobré ekonomické základy a dobre odoláva aktuálnej kríze hypotekárneho a finančného trhu.
Z východnej Európy sa medzi najlepšie rozvíjajúce sa realitné trhy dostali Praha a Varšava.